Document ID: 31987R3720

*****
ΚΑΝΟΝΙΣΜΟΣ (ΕΟΚ) αριθ. 3720/87 ΤΗΣ ΕΠΙΤΡΟΠΗΣ
της 11ης Δεκεμβρίου 1987
που καθορίζει τις λεπτομέρειες εφαρμογής των ποσοστώσεων που εφαρμόζονται κατά την εισαγωγή στην Πορτογαλία ορισμένων προϊόντων του τομέα του χοιρείου κρέατος προελεύσεως Κοινότητας στη σύνθεσή της στις 31 Δεκεμβρίου 1985 και που τροποποιεί τον κανονισμό (ΕΟΚ) αριθ. 495/86 του Συμβουλίου
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την πράξη προσχώρησης της Ισπανίας και της Πορτογαλίας,
τον κανονισμό (ΕΟΚ) αριθ. 495/86 του Συμβουλίου της 25ης Φεβρουαρίου 1986 που καθορίζει, για το έτος 1986, τις αρχικές ποσοστώσεις που εφαρμόζονται στην Πορτογαλία για ορισμένα προϊόντα του τομέα του χοιρείου κρέατος προελεύσεως της Κοινότητας, στη σύνθεσή της στις 31 Δεκεμβρίου 1985 (1), και ιδίως το άρθρο 2,
Εκτιμώντας:
ότι, για να διασφαλιστεί η ορθή διαχείριση της ποσόστωσης, πρέπει η αίτηση άδειας εισαγωγής να συνοδεύεται από τη σύσταση εγγύησης· ότι πρέπει επίσης να προβλεφθεί κλιμάκωση της ποσόστωσης κατά τη διάρκεια του έτους·
ότι πρέπει να προβλεφθεί η διαβίβαση, από την Πορτογαλία προς την Επιτροπή, πληροφοριών για την εφαρμογή των ποσοστώσεων·
ότι ο παρών κανονισμός αντικαθιστά ορισμένες διατάξεις του κανονισμού (ΕΟΚ) αριθ. 3803/86 της Επιτροπής της 12ης Δεκεμβρίου 1986 που καθορίζει τις λεπτομέρειες εφαρμογής των ποσοστώσεων που εφαρμόζονται κατά την εισαγωγή στην Πορτογαλία ορισμένων προϊόντων του τομέα του χοιρείου κρέατος προελεύσεως Κοινότητας με τη σύνθεσή της στις 31 Δεκεμβρίου 1985 (2)· ότι, επομένως, πρέπει να καταργηθεί ο εν λόγω κανονισμός·
ότι ο κανονισμός (ΕΟΚ) αριθ. 495/86 πρέπει να προσαρμοστεί για να ληφθεί υπόψη η συνδιασμένη ονοματολογία που προβλέπεται από τον κανονισμό (ΕΟΚ) αριθ. 2658/87 του Συμβουλίου της 23ης Ιουλίου 1987 για τη δασμολογική και στατιστική ονοματολογία και το κοινό δασμολόγιο (3)· ότι, σύμφωνα με το άρθρο 15 του κανονισμού (ΕΟΚ) αριθ. 2658/87, οι κοινοτικές πράξεις που περιλαμβάνουν τη δασμολογική στατιστική ονοματολογία τροποποιούνται από την Επιτροπή με σκοπό την έναρξη ισχύος της συνδυασμένης ονοματολογίας από 1ης Ιανουαρίου 1988·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Χοιρείου Κρέατος,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο παρών κανονισμός καθορίζει τις λεπτομέρειες εφαρμογής του κανονισμού (ΕΟΚ) αριθ. 495/86.
Άρθρο 2
1. Οι πορτογαλικές αρχές χορηγούν τις άδειες εισαγωγής κατά τρόπο ώστε να διασφαλίζεται η δίκαιη κατανομή των διαθέσιμων ποσοτήτων μεταξύ των αιτούντων.
Οι ποσοστώσεις κλιμακώνονται κατά τη διάρκεια του έτους ως εξής:
- 40 % κατά την περίοδο από 1ης Ιανουαρίου μέχρι 30 Απριλίου 1988,
- 60 % κατά την περίοδο από 1ης Μαΐου μέχρι 31 Δεκεμβρίου 1988.
2. Οι αιτήσεις άδειας εισαγωγής συνοδεύονται από τη σύσταση εγγύησης που αποδεσμεύεται σύμφωνα με τους όρους που καθορίζουν οι πορτογαλικές αρχές αμέσως μετά την πραγματοποίηση των εισαγωγών.
Άρθρο 3
Οι πορτογαλικές αρχές ανακοινώνουν στην Επιτροπή τα μέτρα που λαμβάνουν για την εφαρμογή του άρθρου 2.
Διαβιβάζουν, το αργότερο στις 15 κάθε μήνα, τις ακόλουθες πληροφορίες όσον αφορά καθένα από τα προϊόντα για τα οποία εκδόθηκαν άδειες εισαγωγής τον προηγούμενο μήνα:
- τις ποσότητες για τις οποίες έχουν χορηγηθεί άδειες εισαγωγής, κατανεμημένες ανά χώρα προέλευσης,
- τις ποσότητες που έχουν εισαχθεί, κατανεμημένες ανά χώρα προέλευσης.
Άρθρο 4
Ο κανονισμός (ΕΟΚ) αριθ. 3803/86 καταργείται.
Άρθρο 5
Στο άρθρο 2 του κανονισμού (ΕΟΚ) αριθ. 495/86, η «διάκριση 01.03 Α Ι του κονού δασμολογίου» αντικαθίσταται από τη « διάκριση 0103 10 00 της συνδυασμένης ονοματολογίας».
Άρθρο 6
Ο παρών κανονισμός αρχίζει να ισχύει την 1η Ιανουαρίου 1988.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 11 Δεκεμβρίου 1987.

Labels: 3
17
18